ለ238  የሕግ ታራሚዎች ይቅርታ ተደረገላቸው፡፡
የኢፌዴሪ ፕሬዝዳንት ዶክተር ሙላቱ ተሾመ ዛሬ የዘመን መለወጫን በአል ምክንያት በማድርግ ለኢትዮጵያ ህዝብ ባደረጉት ንግግር ይቅርታ የተደረገላቸው ታራሚዎች ወደ ህብረተሰቡ ሲቀላቀሉ የተሰጣቸውን እድል ተጠቅመው ሰላማዊና አምራች ዜጋ እንዲሆኑ ይጠበቃል ብለዋል፡፡ፕሬዝዳንቱ መጪውን አመት የምንቀበለው አንደኛውን የእድገትና ትራንስፎርሜሽን ዕቅድ አበረታች ውጤቶችን በማስመዝገብ በተገባደደበትና ሁለተኛው የእድገትና ትራንስፎርሜሽን የእቅድ ጊዜ የህዝቡን ተሳትፎ ባከተተ መልኩ ተነድፎና የተሟላ ዝግጅት ተደርጎ ወደ ተጨባጭ የትግበራ ምእራፍ ተሸጋገርንበት ታሪካዊ ወቅት በመሆኑ የተለየ እንደሚያደርገው ገልፀዋል።በሀገሪቱ ድህነትን ለማስወገድና የኢትዮጵያን ህዳሴ ለማብሰር በተፈጠረው አመቺ ሀገራዊ ሁኔታ በመጠቀም በመላው የሀገሪቱ ህዝቦች ፈጣንና ዘላቂነት ያለው፣ ሁሉንም የህብተሰብ ክፍል በየደረጃው ተጠቃሚ የሚያደርግ ልማትና የኢኮኖሚ እድገትና እውን ለማድረግ የሚያስችል ስራ በመስራት ለጋራ ጥቅምና ብሄራዊ ብልፅግና ተባብረን በአንድነትና በቁርጠኝነት በመነሳትና ህዳሴያችንን በጋራ ጥረት እውን እንዲሆን ማድረግ ይኖርብናል ብለዋል፡፡በመሆኑም ሀገር ወዳድ ዜጎች ሁሉ የእድገትና ትራንስፎርሜሽን እቅዱን በውጤት ለማሳካት እንዲቻል በጊዜ የለንም መንፈስ ተነሳስተው ከመቼውም ጊዜ የበለጠ ርብርብ እንዲያደርጉ ጠሪያቸውን አስተላልፈዋል፡፡ፕሬዝዳንት ዶክተር ሙላቱ በመጨረሻም አዲሱ አመት ለመላው የኢትዮጵያ ህዝቦች የሰላም፣ የጤና፣ የደስታና የብልፅግና እንዲሆን ልባዊ ምኞታቸውን መግለፃቸውን ዋልታ ኢንፎርሜሽን ማዕከል ዘግቧል፡፡